**СТОПАНСКА КОНЮНКТУРА**

**БИЗНЕС АНКЕТИ НА НСИ, АПРИЛ 2025 ГОДИНА**

През април 2025 г. **общият показател на бизнес климата** се повишава с 1.1 пункта спрямо предходния месец (от 20.4% на 21.5%) (виж фиг. 1). Подобрение на показателя е регистрирано в промишлеността, докато в строителството и в сектора на услугите се наблюдава намаление. Единствено в търговията на дребно показателят остава на нивото си от март.

**Фиг. 1. Бизнес климат - общо**

**Промишленост.** Съставният показател „бизнес климат в промишлеността“ се покачва с 4.8 пункта (от 14.5% на 19.3%) (виж фиг. 2), главно поради оптимистичните оценки на промишлените предприемачи за настоящото бизнес състояние на предприятията. По тяхно мнение настоящата производствена активност е благоприятна, докато прогнозите им за следващите три месеца са по-умерени.

**Фиг. 2. Бизнес климат в промишлеността**

Несигурната икономическа среда и недостигът на работна сила продължават да бъдат основните проблеми за развитието на бизнеса, като през последния месец се отчита понижение на негативното им влияние (виж фиг. 3).

**Фиг. 3. Фактори, затрудняващи дейността в промишлеността**

**(относителен дял от предприятията)**

По отношение на продажните цени в промишлеността преобладаващата част от мениджърите очакват те да запазят своето равнище през следващите три месеца (виж фиг. 4).

**Фиг. 4. Очаквания за продажните цени в промишлеността през следващите три месеца**

**Строителство.** През април съставният показател „бизнес климат в строителството“ намалява с 2.5 пункта (от 24.2% на 21.7%) (виж фиг. 5), което се дължи на неблагоприятните оценки и очаквания на строителните предприемачи за бизнес състоянието на предприятията. Същевременно и очакванията им за строителната активност през следващите три месеца са негативни (виж фиг. 6).

**Фиг. 5. Бизнес климат в строителството**

**Фиг. 6. Очаквана строителна активност през следващите три месеца**

Основните фактори, ограничаващи дейността на предприятията, остават несигурната икономическа среда, недостига на работна сила и цените на материалите, като в сравнение с март се наблюдава нарастване на отрицателното им въздействие (виж фиг. 7).

**Фиг. 7. Фактори, затрудняващи дейността в строителството**

**(относителен дял от предприятията)**

Относно продажните цени в строителството по-голяма част от мениджърите предвиждат те да останат без промяна през следващите три месеца (виж фиг. 8).

**Фиг. 8. Очаквания за продажните цени в строителството през следващите три месеца**

**Търговия на дребно.** Съставният показател „бизнес климат в търговията на дребно“ остава на равнището си от предходния месец (36.5%) (виж фиг. 9). Прогнозите им за обема на продажбите и поръчките към доставчиците през следващите три месеца остават позитивни, макар и по-резервирани спрямо предходния месец.

**Фиг. 9. Бизнес климат в търговията на дребно**

През последния месец нараства негативното влияние на фактора „конкуренция в бранша“, който измества на второ място затрудненията на предприятията, свързани с несигурната икономическа среда (виж фиг. 10).

**Фиг. 10. Фактори, затрудняващи дейността в търговията на дребно**

**(относителен дял от предприятията)**

Очакванията на търговците на дребно относно продажните цени през следващите три месеца са в посока на увеличение (виж фиг. 11).

**Фиг. 11. Очаквания за продажните цени в търговията на дребно през следващите три месеца**

**Услуги[[1]](#footnote-1)**. През април съставният показател „бизнес климат в сектора на услугите“ се понижава с 1.7 пункта (от 12.4% на 10.7%) (виж фиг. 12), което се дължи на неблагоприятните оценки на мениджърите за настоящото бизнес състояние на предприятията. Резервирани са и мненията им относно настоящото и очакваното търсене на услуги (виж фиг. 13).

**Фиг. 12. Бизнес климат в сектора на услугите**

**Фиг. 13. Очаквано търсене в сектора на услугите през следващите три месеца**

Основните фактори, ограничаващи дейността на предприятията продължават да бъдат несигурната икономическа среда и конкуренцията в бранша, посочени съответно от 55.6 и 34.3% от предприятията (виж фиг. 14).

**Фиг. 14. Фактори, затрудняващи дейността в сектора на услугите**

**(относителен дял от предприятията)**

По-голяма част от мениджърите предвиждат продажните цени в сектора на услугите да останат без промяна през следващите три месеца (виж фиг. 15).

**Фиг. 15. Очаквания за продажните цени в сектора на услугите през следващите три месеца**

**Методологични бележки**

Бизнес наблюденията в промишлеността, строителството, търговията на дребно и в сектора на услугите събират информация за мненията на предприемачите по отношение на състоянието и развитието на техния бизнес.

От май 2002 г. всички бизнес наблюдения се финансират съвместно от НСИ и Европейската комисия () съгласно подписани споразумения между двете институции. НСИ се ангажира да провежда наблюденията съгласно Хармонизираната програма на Европейския съюз. Всяко съобщение или публикация на НСИ е с автор НСИ и Комисията не носи отговорност за ползата, която може да бъде извлечена от информацията, съдържаща се в тях.

От юли 2010 г. НСИ публикува данните от бизнес анкетите съобразно новата Класификация на икономическите дейности (КИД - 2008) (NACE Rev. 2). Всички динамични редове са преизчислени съобразно Класификацията и са съпоставими във времето.

Отговорите на въпросите от анкетите са представени в тристепенна категорийна скала от типа: „увеличение“, „без промяна“, „намаление“ или „над нормално“, „нормално“, „под нормално“. Балансите на оценките се изчисляват като разлика на относителните дялове по екстремните варианти на отговор. Показателят „бизнес климат“ е средна геометрична на балансите на оценките за настоящата и за очакваната бизнес ситуация в предприятията през следващите шест месеца.

Общият показател на бизнес климата е средна претеглена на четири отраслови показателя на бизнес климата - в промишлеността, строителството, търговията на дребно и в сектора на услугите, като последният показател е включен в общия динамичен ред от май 2002 година.

1. Без търговия. [↑](#footnote-ref-1)